Төсөл

**МОНГОЛ УЛСЫН ХУУЛЬ**

2024 оны ... дугаар Улаанбаатар

сарын ...-ны өдөр хот

**ТӨРИЙН БЭЛГЭ ТЭМДГИЙН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Төрийн бэлгэ тэмдгийн тухай хуулийн 23 дугаар зүйлийг доор дурдсанаар өөрчлөн найруулсугай:

“**23 дугаар зүйл.Төрийн бэлгэ тэмдгийг дүрслэх**

1.Иргэд, аж ахуйн нэгж, байгууллагад төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйлд дээр дүрслэх зөвшөөрлийг аймаг, нийслэлийн Засаг дарга тухай бүр олгоно.

2.Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр зураглал, дүрслэл, дардас, оёдол зэрэг хэлбэрээр дүрсэлж болно. Гэхдээ төрийн сүлдийг өнгө ялгах буюу ялгахгүйгээр, төрийн тугийг зөвхөн Монгол Улсын Үндсэн хуулийн Арван хоёрдугаар зүйлийн 4 дэх хэсэгт, энэ хуулийн 8 дугаар зүйлд, Төрийн далбааг зөвхөн Үндсэн хуулийн Арван хоёрдугаар зүйлийн 5 дахь хэсэгт заасан өнгөөр тус тус дүрсэлнэ.

3.Төрийн сүлдийг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр өнгө ялган дүрслэхэд Монгол Улсын Үндсэн хуулийн Арван хоёрдугаар зүйлийн 3 дахь хэсэг, энэ хуулийн 5 дугаар зүйлийн 2 дахь хэсэгт заасныг баримтална.

4.Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр зохих зөвшөөрлийн дагуу дүрслэхдээ түүний хэмжээнээс үл хамааран Үндсэн хуульд хавсаргасан эх загварт заасан тэг, харьцааг чанд баримтална.

5.Иргэд, аж ахуйн нэгж, байгууллага нь дор дурдсан материалыг бүрдүүлсний үндсэн дээр төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх хүсэлтээ эх загварын хамт тухайн аймаг, нийслэлийн Засаг даргад ирүүлж хянуулан зөвшөөрөл авна:

5.1.Монгол Улсын Үндсэн хууль, энэ хуульд нийцүүлэн үйлдсэн эх загвар /биетээр буюу зургаар/;

5.2.төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх шаардлага, ач холбогдол, дүрслэх арга хэлбэр, хэмжээ, үйлдэх материал, ур хийцийг тодорхойлсон танилцуулга.

6.Аймаг, нийслэлийн Засаг дарга нь төрийн сүлд, туг, далбааг дээр нь дүрслэх энгэрийн болон дурсгалын тэмдэг, зурагт хуудас, төрөл бүрийн шошго, бусад зүйлийн эх загварыг Монгол Улсын Үндсэн хууль, энэ хуульд заасан шаардлагын дагуу хянаж тухайн иргэн, аж ахуйн нэгж, байгууллагад уг хүсэлтийг хүлээн авснаас хойш хоёр долоо хоногт багтаан зөвшөөрөл олгох буюу зохих хариу өгнө.

7.Төрийн сүлд, туг, далбааг зохих зөвшөөрөлгүйгээр энгэрийн болон дурсгалын тэмдэг, зурагт хуудас, шошго, бусад зүйл дээр дүрслэх, эсвэл эрх бүхий байгууллагаас зөвшөөрсөн эх загварыг өөрчлөн дүрслэхийг хориглоно.

8.Батлагдсан эх загварыг өөрчлөх шаардлагатай гэж үзвэл дахин хянуулж зөвшөөрөл авна.

9.Гадаадын байгууллага, иргэн, харьяалалгүй хүн төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх зөвшөөрөл авахдаа энэ хуульд заасан журмыг баримтална.”

**2 дугаар зүйл**.Энэ хуулийг 2024 оны ... сарын ...-ны өдрөөс эхлэн дагаж мөрдөнө.

Гарын үсэг

**ДЭЛГЭРЭНГҮЙ ТАНИЛЦУУЛГА**

Төрийн бэлгэ тэмдгийн тухай хуульд өөрчлөлт оруулах тухай хуулийн төслийн талаар

Төрийн бэлгэ тэмдэг хэмээх нэр томъёонд хамаарч буй төрийн сүлд, туг, далбаа, тамга, дуулал гэсэн зүйлс нь 1992 онд батлагдсан Монгол Улсын Үндсэн хуулийн нэгэн бүрэлдэхүүн хэсэг билээ.

Монгол Улсын Үндсэн хуулийн Арван хоёрдугаар зүйлд Төрийн бэлгэ тэмдгийн талаарх нийтлэг зохицуулалтыг тусгасан бөгөөд мөн зүйлийн 1 дэх хэсэгт “Монгол Улсын тусгаар тогтнол, бүрэн эрхт байдлын бэлгэ тэмдэг нь Төрийн сүлд, туг, далбаа, тамга, дуулал мөн.” гэж, 2 дахь хэсэгт “Төрийн сүлд, туг, далбаа, дуулал нь Монголын ард түмний түүхэн уламжлал, хүсэл тэмүүлэл, эв нэгдэл, шударга ёс, цог хийморийг илэрхийлнэ.” гэж, Арван хоёрдугаар зүйлийн 7 дахь хэсэгт “7.Төрийн бэлгэ тэмдгийг дээдлэн хэрэглэх журам, төрийн дууллын үг, аяыг хуулиар бататгана.” гэж тус тус заажээ.

Үүний дагуу Төрийн бэлгэ тэмдгийн тухай хууль 1994 оны 05 дугаар сарын 20-ны өдөр батлагдсан бөгөөд тус хуулиар Монгол Улсын Төрийн сүлд, туг, далбаа, тамгыг үйлдэх, дүрслэх, дээдлэн хэрэглэх журам болон Төрийн дууллыг хуульчлан бататгахтай холбогдсон харилцааг зохицуулсан. Тус хуульд Монгол Улсын төрийн сүлдийг дүрслэх, байрлуулах, Их цагаан тугийг дүрслэх, үйлдэх, хүндэтгэн дээдлэх, Төрийн далбааг дүрслэх, мандуулах, Төрийн тамгыг үйлдэх, хэрэглэх, Төрийн дууллыг эгшиглүүлэх тохиолдол бүрийг заасны дээр Төрийн бэлгэ тэмдгийг хэрэглэх бусад тохиолдлыг хуулийн шаардлагыг баримтлан тогтоосон.

Мөн Төрийн бэлгэ тэмдгийг хэрэглэх үед хуулийн биелэлтэд хяналт тавих байгууллага, албан тушаалтныг тодорхойлж, бэлгэ тэмдгийг гутаан доромжлохыг хориглож, хуулийг зөрчсөн хүн, хуулийн этгээдэд Эрүүгийн хууль, эсхүл Зөрчлийн тухай хуульд заасан хариуцлага хүлээлгэхээр заасан.

Харин Төрийн бэлгэ тэмдгийн тухай хуулийн 2З дугаар зүйлийн 1 дэх хэсэгт “Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх журмыг Засгийн газар тогтооно.” гэж заасны дагуу Засгийн газрын 1994 оны 152 дугаар тогтоолоор “Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх зөвшөөрөл олгох журам”-ыг баталсан. Энэ нь Үндсэн хуульд заасан “гагцхүү хуулиар зохицуулахаар заасан” харилцааг гүйцэтгэх эрх мэдэлд журам гаргах замаар шилжүүлэхээр эрх олгосон тохиолдол юм. Иймд уг журамд тусгасан зохицуулалтыг Төрийн бэлгэ тэмдгийн тухай хуульд тусгах нь зүйтэй гэж үзэж хуулийн төслийг боловсрууллаа.

Тус журмаар иргэд, аж ахуйн нэгж, байгууллага нь төрийн бэлгэ тэмдгийг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэхдээ энэ тухай хүсэлтээ, эх загварын хамт аймаг, нийслэлийн Засаг даргад ирүүлж хянуулах бөгөөд аймаг, нийслэлийн Засаг дарга нь уг хүсэлтийг хүлээн авснаас хойш хоёр долоо хоногт багтаан зөвшөөрөл олгох буюу зохих хариуг өгөхөөр зохицуулсан байна. Өөрөөр хэлбэл, иргэд, аж ахуйн нэгж, байгууллага төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрсэлж болох бөгөөд холбогдох хууль тогтоомжид заасан стандарт, шаардлагын дагуу дүрсэлсэн эсэхийг хянаж, зохих зөвшөөрлийг аймаг, нийслэлийн Засаг дарга олгохоор тусгасан байна.

Сүүлийн жилүүдэд Монгол Улсын Үндсэн хууль, Төрийн бэлгэ тэмдгийн тухай хууль болон холбогдох бусад хууль тогтоомжид заасан стандарт, шаардлагыг зөрчиж, төрийн бэлгэ тэмдгийн үндсэн хэмжээ, өнгө, харьцааг гуйвуулан дүрслэх тохиолдол нийгэмд гарсаар хэвийн үзэгдэл болсон байна.

Тухайлбал, Монгол Улсын Үндсэн хуулийн Арван хоёрдугаар зүйлийн 5 дахь хэсэгт “Монгол Улсын төрийн далбаа нь улаан, хөх, улаан хосолсон өнгөтэй байна. Далбааны гурав хуваасны нэгийн хэмжээтэй дундах хэсэг нь мөнх тэнгэрийн хөх, түүний хоёр тал нь мандан бадрахын бэлгэдэл улаан өнгөтэй байна. Далбааны ишин талын улаан дэвсгэрийн төв хэсэгт алтан соёмбо байрлуулна. Далбааны өргөн, урт нь 1:2-ын харьцаатай байна.” гэж заасан.

Монгол Улсын Төрийн ёслолын албанаас 2010 онд санаачилсаны дагуу Стандарт хэмжил зүйн газар 2012 оны 2 дугаар сарын 22-ноос MNS 6262:2011 стандарт (Монгол Улсын Төрийн далбаа. Ерөнхий шаардлага) (Mongolian State Flag. General requirements)- баталж мөрдөж эхэлсэн байна. Энэхүү стандарт нь төрийн далбааг Монгол Улсын Үндсэн хууль, Төрийн бэлгэ тэмдгийн тухай хуульд заасны дагуу бүх ард түмний баяр наадам, ёслол, хүндэтгэлийн арга хэмжээ болон бусад үед мандуулах, байрлуулах, төрийн ёслол хүндэтгэлийн бүхий л арга хэмжээний үед дээдлэн хэрэглэх, энгэрийн болон дурсгалын тэмдэг, зурагт хуудас, шошго бусад зүйл дээр дүрслэх, бэлэг, дурсгалын зориулалтаар үйлдэхэд (оёх, зурах, сийлэх, хэвлэх, хатгах, наах, цоолборлох, барлах) хамаарна.

Гэтэл одоог хүртэл Үндсэн хууль, Төрийн бэлгэ тэмдгийн тухай хууль болон стандартад заасан хэлбэр, хэмжээ, харьцааг алдагдуулсан далбаа хэрэглэх тохиолдол гарсаар байна. Үүнээс үзэхэд, иргэд, аж ахуйн нэгж, байгууллага нь төрийн бэлгэ тэмдгийг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэхдээ хуульд заасан стандарт, шаардлагыг хангах, холбогдох байгууллагаас зөвшөөрөл авах журмыг баримталдаггүй, үүнийг хянах механизм хангалтгүй байна.

Иймд Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэхдээ иргэн, аж ахуйн нэгж байгууллага хуульд заасан стандарт, шаардлагыг хангах, үүнийг хянан баталгаажуулж, зөвшөөрөл олгох эрх бүхий Аймаг, нийслэлийн Засаг даргын эрх, үүргийг хуульчлах зайлшгүй шаардлага үүсээд байх тул Төрийн бэлгэ тэмдгийн тухай хуульд Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх зохицуулалтыг тус хуульд өөрчлөлт оруулах замаар тодорхой болгож тусгалаа.

Түүнчлэн Засгийн газрын 1994 оны 152 дугаар тогтоолоор баталсан “Төрийн сүлд, туг, далбааг энгэрийн болон дурсгалын тэмдэг, зурагт хуудас, төрөл бүрийн шошго, бусад зүйл дээр дүрслэх зөвшөөрөл олгох журам”-ын 10-т “Төрийн сүлд, туг, далбааг барааны тэмдэг, төрөл бүрийн бараа, хувцас, сав суулга, гэр ахуйн болон албан конторын тавилга, өрөө тасалгааны хана, урилга, гудамжны чимэглэл, зам, талбай, барилга байшин, гэр, хашаан дээр болон агуулга, зориулалттай нь шууд холбоогүй ном, хэвлэл дээр дүрслэхийг хориглоно. Түүнчлэн төрийн сүлд, туг, далбааг орлого олох зорилгоор дүрслэхийг хориглоно.” гэж заасан нь Төрийн бэлгэ тэмдгийн тухай хуулиар хориглоогүй үйл ажиллагааг хориглосон, хуулиас давсан шинжтэй зохицуулалт байсныг хуулийн төсөл боловсруулах явцад хассан болно.